
[bookmark: _Toc242795732]UVOD
Namen tega dokumenta je pomoč vlagateljem pri uveljavljanju vlog za dodelitev podpore za promocijo vina v tretjih držav in pri zagotavljanju ustreznih dokazil o izvedenih ukrepih v primeru nadzora nad porabo sredstev.

ZAKONSKA PODLAGA IN OSNOVE ZA IZVAJANJE UKREPA
Predpisi in dokumenti, ki jih je treba upoštevati pri izvajanju ukrepa:
· Uredbe (EU) 2021/2115 Evropskega parlamenta in Sveta z dne 2. decembra 2021 o določitvi pravil o podpori za strateške načrte, ki jih pripravijo države članice v okviru skupne kmetijske politike (strateški načrti SKP) in se financirajo iz Evropskega kmetijskega jamstvenega sklada (EKJS) in Evropskega kmetijskega sklada za razvoj podeželja (EKSRP), ter o razveljavitvi uredb (EU) št. 1305/2013 in (EU) št. 1307/2013 (UL L št. 435 z dne 6. 12. 2021, str. 1);

· Uredbe (EU) 2021/2116 Evropskega parlamenta in Sveta z dne 2. decembra 2021 o financiranju, upravljanju in spremljanju skupne kmetijske politike ter razveljavitvi Uredbe (EU) št. 1306/2013 (UL L št. 435 z dne 6. 12. 2021, str. 187), zadnjič spremenjene z Izvedbeno uredbo Komisije (EU) 2023/1508 z dne 20. julija 2023 o odstopanju za leto 2023 od člena 44(2), drugi pododstavek, Uredbe (EU) 2021/2116 Evropskega parlamenta in Sveta v zvezi s stopnjo predplačil za intervencije v obliki neposrednih plačil ter intervencije za razvoj podeželja na osnovi površin in živali (UL L št. 184 z dne 21. 7. 2023, str. 17);

· Izvedbene uredbe Komisije (EU) 2021/2289 z dne 21. decembra 2021 o določitvi pravil za uporabo Uredbe (EU) 2021/2115 Evropskega parlamenta in Sveta o predstavitvi vsebine strateških načrtov SKP in elektronskem sistemu za varno izmenjavo informacij (UL L št. 458 z dne 22. 12. 2021, str. 463), popravljene s Popravkom (UL L št. 156 z dne 9. 6. 2022, str. 163);

· Delegirane uredbe Komisije (EU) 2022/126 z dne 7. decembra 2021 o dopolnitvi Uredbe (EU) 2021/2115 Evropskega parlamenta in Sveta z dodatnimi zahtevami za nekatere vrste intervencij, ki jih države članice določijo v svojih strateških načrtih SKP za obdobje 2023–2027 na podlagi navedene uredbe, ter pravili o deležu za standard dobrih kmetijskih in okoljskih pogojev (DKOP) 1 (UL L št. 20 z dne 31. 1. 2022, str. 52), zadnjič spremenjene z Delegirano uredbo Komisije (EU) 2023/1975 z dne 10. avgusta 2023 o začasnih nujnih ukrepih, ki za leto 2023 odstopajo od nekaterih določb Delegirane uredbe Komisije (EU) 2022/126 o dopolnitvi Uredbe (EU) 2021/2115 Evropskega parlamenta in Sveta, za reševanje specifičnih problemov v sektorju sadja in zelenjave, ki so jih povzročili neugodni vremenski dogodki, ter o ukrepih v zvezi z njimi (UL L št. 235 z dne 25. 9. 2023, str. 4);

· Delegirane uredbe Komisije (EU) 2022/127 z dne 7. decembra 2021 o dopolnitvi Uredbe (EU) 2021/2116 Evropskega parlamenta in Sveta s pravili o plačilnih agencijah in drugih organih, finančnem upravljanju, potrditvi obračunov, varščinah in uporabi eura (UL L št. 20 z dne 31. 1. 2022, str. 95);

· Izvedbene uredbe Komisije (EU) 2022/128 z dne 21. decembra 2021 o pravilih za uporabo Uredbe (EU) 2021/2116 Evropskega parlamenta in Sveta v zvezi s plačilnimi agencijami in drugimi organi, finančnim upravljanjem, potrditvijo obračunov, pregledi, varščinami in preglednostjo (UL L št. 20 z dne 31. 1. 2022, str. 131); 

· Izvedbene uredbe Komisije (EU) 2022/1173 z dne 31. maja 2022 o pravilih za uporabo Uredbe (EU) 2021/2116 Evropskega parlamenta in Sveta v zvezi z integriranim administrativnim in kontrolnim sistemom v okviru skupne kmetijske politike (UL L št. 183 z dne 8. 7. 2022, str. 23), zadnjič spremenjene z Izvedbeno uredbo Komisije (EU) 2026/148 z dne 21. januarja 2026 o spremembi Izvedbene uredbe (EU) 2022/1173 o pravilih za uporabo Uredbe (EU) 2021/2116 Evropskega parlamenta in Sveta v zvezi z integriranim administrativnim in kontrolnim sistemom v okviru skupne kmetijske politike (UL L št. 2026/148 z dne 22. 1. 2026), (v nadaljnjem besedilu: Izvedbena uredba 2022/1173/EU).

· [bookmark: _Hlk130474966]Zakon o kmetijstvu (Uradni list RS, št. 45/08, 57/12, 90/12 – ZdZPVHVVR, 26/14, 32/15, 27/17, 22/18, 86/21 – odl. US, 123/21, 44/22, 130/22 – ZPOmK-2, 18/23, 78/23 in 100/25 – ZKme-2);

· Zakon o splošnem upravnem postopku (Uradni list RS, št. 24/06 – uradno prečiščeno besedilo, 105/06 – ZUS-1, 126/07, 65/08, 8/10, 82/13, 175/20 – ZIUOPDVE, 3/22 – ZDeb in 85/25);

· Pravilnik o seznamu geografskih označb za vina in trsnem izboru (Uradni list RS, št. 49/07, 26/21 in 15/22);

· Pravilnik o Registru kmetijskih gospodarstev (Uradni list RS, št. 7/23, 15/24 in 100/25 – ZKme-2);

· Pravilnik o registru pridelovalcev grozdja in vina (Uradni list RS, št. 16/07, 62/09 in 4/16).

· Uredba o izvajanju intervencij v vinskem sektorju (Uradni list RS, št. 132/23, 85/24, 100/25 in 1745/26).



1. [bookmark: _Toc242795733]PRIJAVA PROGRAMA


Za uveljavljanje podpore za promocijo v tretjih državah ali za informiranje o vinih v skladu z 58. členom Uredbe 2021/2115/EU zainteresirani vlagatelji vložijo vloge za odobritev programov.

Vloga, ki se vloži v elektronski obliki, mora vsebovati:
-        podatke o vlagatelju (osebno ime ali firmo, naslov ali sedež in KMG-MID, če je vlagatelj zavezan za vpis v register kmetijskih gospodarstev);
-        cilje, ciljno skupino in glavna sporočila programa;
-        podrobni opis posameznih dejavnosti, vključno s predvidenim časom izvedbe posameznih dejavnosti;
-        predvideni učinek programa. 
-         tip programa.
Pomembno: 
V letu 2026 se je spremenila Uredba o izvajanju intervencij v vinskem sektorju, zato se pri ugotavljanju količine vina upošteva količina pridelanega vina iz predelave lastnega grozdja slovenskega izvora, vpisana v register v zadnjem vinskem letu pred vložitvijo vloge za odobritev programa.

1.1 [bookmark: _Toc242795734]TIP PROGRAMA

1.1.1 Nov program, nov trg- največ 5 let
Nov program pomeni prvo vključitev določenega vina ali skupine vin na izbrani trg tretje države ali prvo izvajanje promocijskih dejavnosti po 58. členu Uredbe (EU) 2021/2115. 
Nov program je namenjen:
· vstopu na nov trg tretje države in traja največ 5 let.

Nov trg tretje države (dodatnih 5 let na trgu) se šteje za:
· drugo regijo (kraj) v isti tretji državi, ali
· drugo ciljno skupino

Primer: Promocijo izvajamo 5 let na Kitajskem, v Pekingu. Nato jo lahko z istimi dejavnostmi nadaljujemo še 5 let v drugi regiji ali pa ostanemo v Pekingu dodatnih 5 let, če zamenjamo ciljno skupino. 
Če je bila promocija na istem trgu že financirana iz nacionalnega programa ali drugih shem, se nadaljnja promocija ne šteje za nov program, temveč za utrjevanje trga.

1.1.2 Utrjevanje trga (konsolidacija trga) - največ 3 leta

Konsolidacija trga pomeni utrjevanje in stabilizacijo prodajnih poti ter prepoznavnosti vina na trgu tretje države, kjer je vino že prisotno in so osnovni distribucijski kanali že vzpostavljeni.
Dejavnosti promocije in komuniciranja za konsolidacijo možnosti prodaje:
· so časovno omejene na največ tri leta, pri čemer tega obdobja ni mogoče podaljšati;
· lahko zadevajo le sheme kakovosti Unije, ki vključujejo označbe porekla in geografske označbe;
· gre za ohranjanje in utrjevanje obstoječega položaja, ne širjenje ponudbe.

Namen konsolidacijskih ukrepov ni nadaljnje širjenje obsega podpore, temveč zagotovitev trajnosti že doseženih tržnih rezultatov, zato so časovno strožje omejeni.
Dokazovanje konsolidacije: V programu se opiše obstoječe prodajne poti, dosedanje rezultate, ciljne kupce in aktivnosti za utrjevanje položaja. 
Upravičenec lahko  izkazuje konsolidacijo oz utrjevanje trga z dokazili o pretekli prisotnosti in promociji na tem trgu (npr računi, dobavnice prodaje vina v preteklih letih, pogodbe z uvozniki, dokaz o stalni razpoložljivosti na trgu….) ter predloži načrt aktivnosti, ki jasno izkazujejo, da so namenjene utrjevanju obstoječega trga (npr. opis novih promocijskih aktivnosti, ki utrjujejo obstoječe prodajne poti, korespondenca z obstoječimi distributerji, načrti novih promocijskih aktivnosti…). 

Primer:  
Vina so že prisotna na japonskem trgu in so bila v preteklosti promocijsko podprta. Ker so distribucijski kanali vzpostavljeni, se do največ treh let izvajajo omejene promocijske aktivnosti za utrjevanje prepoznavnosti in obstoječih prodajnih poti.
	Vrsta promocije
	Najdaljše obdobje podpore

	nov program / nov trg 
	5 let

	utrjevanje / konsolidacija trga
	3 leta



Pomembno:

· Če je na določenem trgu promocija že potekala, se nadaljnje dejavnosti štejejo za utrjevanje, ne nov trg (torej max 3 dodatna leta).
· razširitev obstoječega trga (nova regija, nova ciljna skupina) spada v nov program in velja do 5 let..

2. [bookmark: _Toc242795735]UPRAVIČENI STROŠKI IN USTREZNA DOKAZILA ZA POSAMEZNE DEJAVNOSTI

2.1 Objava oglasov v medijih (tiskani, televizijski, radijski in spletni mediji)
2.1.1 Upravičeni stroški
Upravičeni stroški za dejavnost objave oglasov v medijih so:
· idejna zasnova in produkcija oglasov,
· zakup medijskega prostora,
· ureditev, postavitev in vzdrževanje spletnega mesta,
· prevajanje in honorarji za pripravo besedil,
· drugi stroški, povezani z objavo oglasov v medijih, skladno z veljavnimi predpisi.

2.1.2 Dokazila o izvedbi dejavnosti
Vlagatelj mora predložiti dokazila, ki izkazujejo dejansko izvedbo dejavnosti, njeno vsebino, obdobje izvedbe, ciljni trg in povezavo z odobrenim programom promocije.
Glede na vrsto dejavnosti se kot dokazila upoštevajo:
· naročilnice, pogodbe in ponudbe za izvedbo oglaševanja,
· računi in dokazila o plačilu,
· izvodi tiskanih oglasov oziroma publikacij, v katerih so bili oglasi objavljeni,
· posnetki televizijskih ali radijskih oglasov ter potrdila o predvajanju,
· potrdila medijev o objavi oglasov,
· zajemi zaslona spletnih oglasov oziroma objav, iz katerih so razvidni vsebina oglasa, spletno mesto in datum objave,
· poročila oglaševalskih platform o izvedenih kampanjah, iz katerih so razvidni obdobje izvajanja, ciljni trg, obseg oglaševanja in stroški,
· URL-naslov spletnega mesta oziroma podstrani, na kateri so objavljene promocijske vsebine,
· datirani zajemi zaslona spletnega mesta oziroma podstrani, iz katerih so razvidne izdelane, prilagojene ali posodobljene promocijske vsebine,
· specifikacija izvedenih storitev ureditve, postavitve ali vzdrževanja spletnega mesta, iz katere so razvidni vrsta in obseg opravljenih del (npr. izdelava, oblikovanje, prevajanje, vsebinska prilagoditev, posodabljanje ali tehnično vzdrževanje spletnega mesta),
· dokazila o izvedenih spremembah oziroma vzdrževanju spletnega mesta, kadar se uveljavljajo stroški teh storitev (npr. evidenca opravljenih del, poročilo izvajalca, prikaz spletne strani pred spremembo in po njej),
· druga ustrezna in preverljiva dokazila o dejanski izvedbi dejavnosti.
Pri uveljavljanju stroškov ureditve, postavitve in vzdrževanja spletnega mesta morajo predložena dokazila omogočati preveritev dejansko izvedenih storitev, njihovega obsega in povezave z odobrenim programom promocije vina na ciljnem trgu.
Če se storitve nanašajo tudi na vsebine ali dejavnosti, ki niso povezane z odobrenim programom promocije, mora vlagatelj predložiti ustrezno razčlenitev stroškov, ki omogoča določitev upravičenega dela.
Dokazila o izvedbi se presojajo celostno, ob upoštevanju vrste in načina izvedbe posamezne dejavnosti. Naročilnice, ponudbe, pogodbe, računi in dokazila o plačilu sami po sebi ne dokazujejo dejanske izvedbe dejavnosti, zato morajo biti dopolnjeni z ustreznimi dokazili o njeni izvedbi.

2.1.3 Posebnosti in dokazila za spletno oglaševanje
Spletne strani in spletni mediji
Pri oglaševanju na spletnih straneh mora vlagatelj predložiti:
· dokazilo o dejanski objavi oglasa (npr. zajem zaslona z vidno vsebino oglasa in navedbo spletnega mesta),
· URL-naslov objave oziroma drugo dokazilo, ki omogoča identifikacijo oglasa,
· dokazilo o obdobju objave in ciljnem trgu (npr. potrdilo medija, izpis oglaševalskega sistema ali analitično poročilo),
· račun in ustrezno specifikacijo izvedenih storitev.
Če oglas ob oddaji zahtevka ni več dostopen, se lahko predloži arhivirana različica objave, datiran zajem zaslona, potrdilo medija ali drugo preverljivo dokazilo o objavi.
Družbena omrežja – plačljivo oglaševanje
Pri uveljavljanju stroškov plačljivega oglaševanja na družbenih omrežjih (npr. Facebook, Instagram, LinkedIn, TikTok) mora vlagatelj predložiti:
· dokazilo o vsebini objavljenega oglasa (zajem zaslona ali izvoz oglasa),
· poročilo oziroma izpis iz oglaševalske platforme, iz katerega so razvidni identifikacija kampanje, obdobje izvajanja in stroški,
· dokazilo o geografskem ciljanju kampanje na odobreni trg ter, kadar so podatki na voljo, o dosegu oziroma številu prikazov po državah,
· račun oziroma obračun stroškov oglaševanja.
Dokazila morajo omogočati jasno povezavo med izvedeno kampanjo in uveljavljanimi stroški. Če račun zajema več kampanj ali drugo obračunsko obdobje, mora vlagatelj predložiti ustrezno razčlenitev stroškov.

Družbena omrežja – objave brez plačljivega oglaševanja
Pri uveljavljanju stroškov priprave in objave vsebin brez plačljivega oglaševanja mora vlagatelj predložiti:
· URL-naslov oziroma drugo identifikacijo objave,
· datiran zajem zaslona z razvidno vsebino, datumom in profilom objave,
· specifikacijo opravljenih storitev,
· dokazila o usmerjenosti aktivnosti na odobreni ciljni trg.
Podatki o dosegu in odzivih uporabnikov se lahko predložijo kot dodatno dokazilo, kadar so na voljo.

2.1.4 Specifikacija storitev in preverjanje stroškov
Računi oziroma spremljajoča dokumentacija morajo omogočati preveritev vrste, obsega in vrednosti izvedenih storitev.
Pri tem se glede na način obračunavanja navedejo zlasti število in vrsta izvedenih aktivnosti, obdobje izvajanja, količina opravljenega dela, urna postavka ali druga ustrezna specifikacija.
Računi s splošnimi opisi, kot so »upravljanje družbenih omrežij«, »digitalni marketing« ali »izdelava vsebin«, morajo biti dopolnjeni s specifikacijo, iz katere je razvidno, katere storitve so bile dejansko opravljene.
Uveljavljani stroški morajo biti povezani z odobrenim programom in skladni s pravili o upravičenosti stroškov. Agencija lahko v okviru preverjanja njihove upravičenosti in razumnosti zahteva dodatna pojasnila oziroma dokazila.

2.1.5 Splošne zahteve
Pri dejavnosti objave oglasov v medijih je obvezna navedba oznake porekla vina, ki obsega vsaj geografsko označbo v skladu s pravilnikom, ki ureja seznam geografskih označb.
Dokazila o izvedbi se presojajo celostno. Vlagatelj mora predložiti zadostna, ustrezna in medsebojno skladna dokazila, ki nedvomno potrjujejo dejansko izvedbo dejavnosti, njeno povezavo z odobrenim programom in upravičenost uveljavljanih stroškov.
Predložitev računa in dokazila o plačilu brez ustreznih dokazil o dejanski izvedbi dejavnosti ne zadošča za priznanje stroška.
Če iz predloženih dokazil ni mogoče ugotoviti izvedbe dejavnosti ali upravičenosti stroškov, lahko Agencija v skladu z veljavnimi predpisi zahteva dodatna pojasnila oziroma dokazila. Stroški, za katere upravičenost ni izkazana, se ne priznajo v obsegu, v katerem pogoji niso izpolnjeni.



[bookmark: _Toc242795737]2.2 Izdelava reklamnega gradiva 

Za reklamno gradivo se šteje kakršno koli promocijsko gradivo, namenjeno promociji vina na trgu določene tretje države.
2.2.1 Upravičeni stroški
Upravičeni stroški za dejavnost izdelave reklamnega gradiva so:
· idejna zasnova, izvedbeno in grafično oblikovanje, vključno z izdelavo in oblikovanjem QR kod, ki omogočajo dostop do promocijskih vsebin, povezanih z odobrenim programom promocije vina,
· tiskanje gradiva, zapisi na drugih medijih oziroma izdelava drugega promocijskega gradiva,
· razširjanje oziroma distribucija gradiva,
· drugi stroški, povezani z izdelavo reklamnega gradiva.
2.2.2 Dokazila o izvedbi dejavnosti
Vlagatelj mora predložiti dokazila, ki izkazujejo dejansko izdelavo reklamnega gradiva, njegovo vsebino, količino oziroma obseg, obdobje izvedbe in povezavo z odobrenim programom promocije vina na ciljnem trgu.
Glede na vrsto gradiva in izvedene dejavnosti se kot dokazila upoštevajo zlasti:
· vzorec izdelanega reklamnega gradiva v fizični obliki, kakovosten fotografski prikaz ali digitalna datoteka končnega gradiva, iz katere so razvidni njegova vsebina, oblika in namen;
· naročilnice, pogodbe in ponudbe za izdelavo reklamnega gradiva;
· računi in dokazila o plačilu s specifikacijo vrste in obsega opravljenih storitev oziroma izdelanega gradiva;
· dokazila o izdelani količini gradiva, kot so dobavnice, prevzemnice, potrdila izvajalca o izdelavi ali druga dokumentacija, iz katere so razvidni vrsta, količina in datum izdelave oziroma prevzema;
· dokazila o izvedenem oblikovanju oziroma pripravi gradiva (npr. končne grafične datoteke, potrjene oblikovne rešitve ali dokazila o predaji gradiva v izdelavo);
· dokazila o distribuciji gradiva, kadar se uveljavljajo stroški distribucije oziroma kadar je treba dokazati dostavo gradiva na ciljni trg (npr. dobavnice, transportni dokumenti, potrdila o dostavi ali prevzemu gradiva);
· pri digitalnem reklamnem gradivu (npr. e-katalogi, digitalne brošure, promocijski videoposnetki) končne digitalne datoteke oziroma povezave do gradiva ter, kadar se uveljavljajo stroški njegovega razširjanja, dokazila o izvedeni distribuciji oziroma objavi;
· pri uveljavljanju stroškov izdelave QR kode dokazilo o izdelani QR kodi, delujoči povezavi oziroma vsebini, do katere vodi, ter specifikacijo opravljene storitve;
· druga ustrezna in preverljiva dokazila o dejanski izvedbi dejavnosti.
Dokazila morajo omogočati preveritev vrste, vsebine, količine oziroma obsega izdelanega gradiva ter njegove povezave z odobrenim programom promocije.
Kadar vlagatelj uveljavlja stroške distribucije reklamnega gradiva, mora predložiti tudi dokazila, iz katerih so razvidni način, obseg in cilj distribucije.
Naročilnice, ponudbe, pogodbe, računi in dokazila o plačilu sami po sebi ne dokazujejo dejanske izdelave oziroma distribucije reklamnega gradiva, zato morajo biti dopolnjeni z ustreznimi dokazili o izvedbi.

2.2.3 Posebnosti
Izvoz reklamnega gradiva v tretje države
Kadar je bilo reklamno gradivo izdelano v Republiki Sloveniji ali drugi državi članici EU in izvoženo v tretjo državo, mora vlagatelj predložiti dokazilo o dejanskem izstopu gradiva s carinskega območja EU.
Kot dokazilo se predloži izvozna carinska deklaracija s potrjenim izstopom blaga iz EU oziroma ustrezno elektronsko dokazilo iz carinskega sistema AES.
Kadar je v skladu s carinskimi predpisi dovoljena ustna izvozna deklaracija, se predloži ustrezno dokazilo o izvozu, na primer komercialni dokument (račun, dobavnica), ki ga potrdi pristojni carinski organ.
Iz predloženih dokazil morajo biti razvidni vrsta in količina izvoženega gradiva, namembna država ter povezava z reklamnim gradivom, za katero se uveljavlja podpora.

Vsebinska in jezikovna prilagojenost reklamnega gradiva
Reklamno gradivo mora biti vsebinsko prilagojeno promociji vina na odobrenem ciljnem trgu.
Promocijsko gradivo mora biti v enem od jezikov države, v kateri se promocija izvaja oziroma katere udeležencem je namenjena, ali v enem od uradnih jezikov Evropske unije.

Obvezna navedba porekla vina
Na vsakem reklamnem gradivu, za katero se uveljavlja podpora, mora biti navedena oznaka porekla vina, ki obsega vsaj geografsko označbo v skladu s pravilnikom, ki ureja seznam geografskih označb.
Navedba mora biti razvidna iz predloženega vzorca oziroma drugega dokazila o izdelanem reklamnem gradivu.



[bookmark: _Toc242795738]2.3. Udeležba na mednarodnih sejmih in drugih mednarodnih dogodkih v tretjih državah

2.3.1 Upravičeni stroški za dejavnost udeležbe na mednarodnih sejmih in drugih mednarodnih dogodkih v tretjih državah so:

· stroški najema oziroma zakupa prostora, vključno s stroški kotizacije, zavarovalnine za čas sodelovanja na sejmu in navedbe v skupnem katalogu, 
· stroški najema dodatnih prostorov za izvedbo vzporednih predstavitvenih dogodkov, ki so običajne dejavnosti sodelovanja na sejmih in drugih dogodkih, vključno s stroški kotizacije, zavarovalnine za čas sodelovanja na sejmu in navedbe v skupnem katalogu, 
· stroški oblikovanja stojnice, njene izdelave, postavitve in podiranja, stroški prevoza stojnice na sejem in nazaj, stroški njenega upravljanja (energija, ogrevanje in voda), stroški najema preprog, pohištva in opreme, stroški čiščenja, stroški priključitve in uporabe telefona ali svetovnega spleta, stroški najema kozarcev, tehničnih pripomočkov za predstavitev (zasloni, računalniki, projektorji in podobno), stroški nakupa ledu za hlajenje vina, stroški ravnanja z odpadki, stroški prevoza sejemskih eksponatov in sejemskega materiala, prevoza nazaj in zavarovanja med prevozom ter okoljske takse, 
· stroški dela, nastanitve oziroma prevoza zaradi sodelovanja na dogodku največ treh oseb, redno zaposlenih pri upravičencu, oziroma nosilca in članov kmetijskega gospodarstva ali oseb, ki za upravičenca storitev sodelovanja na dogodku opravljajo po pogodbi, v skladu z omejitvami iz 6. točke Prilog 4 Uredba o izvajanju intervencij v vinskem sektorju, 
· stroški dela pomožnega osebja v zvezi s sodelovanjem na dogodku, ki se priznajo za največ tri osebe, in sicer za povprečno največ 12 ur na dan do višine največ 15 eurov na uro na osebo, 
· strošek vina, ki se prizna le, če je vlagatelj pravna oseba, ki združuje pridelovalce vina, in če je to vino, namenjeno dejavnosti promocije vina.

Kot ustrezno dokazilo za izvedbo dejavnosti  šteje (vsaj eno ali kombinacija naslednjih):
- verodostojna knjigovodska listina organizatorja sejma za prijavnino, vpis v uradni katalog in druge pristojbine; 
- račun, pogodba in tehnična specifikacija za najem, zakup razstavnega prostora ter s tem povezani nujni obratovalni stroški (npr. priklop na elektriko, internet, zavarovanje prostora);
- uradni katalog razstavljavcev (tiskana izdaja ali uradna spletna povezava do digitalnega kataloga/profila razstavljavca, kjer je razviden razstavni prostor);
- geografsko označena fotografija oziroma videoposnetki razstavnega prostora iz časa trajanja sejma (iz katerih so poleg vizualne vsebine razvidni tudi natančni metapodatki: datum, ura in GPS lokacija kraja dogodka);
- ustrezno izpolnjeni in obračunani potni nalogi za zaposlene, ki so se udeležili sejma, skupaj s poročilom o opravljenem delu/srečanjih na sejmu;
- računi in vozovnice (npr. letalske karte, dokazila o prijavi (let/nastanitev), avtobusne/železniške vozovnice) za potovanje na ciljni trg in nazaj;
- računi in potrdila o bivanju v kraju in času trajanja mednarodnega sejma;
- pogodba, napotnice za delo (npr. preko študentskega servisa ali podjemne pogodbe) ter časovni listi ali poročilo o dejansko opravljenih urah pomožnega osebja med sejmom, podprti z ustreznim računom in dokazilom o plačilu;
- v primeru kratkotrajnega dela se priloži predhodno oddan obrazec M-12, natančno vodeno evidenco ur in kratko vsebinsko poročilo o tem, katera konkretna opravila so bila izvedena.

2.3.3 Posebnosti:
V primeru, da je fotografija edino dokazilo, zgolj splošne fotografije brez metapodatkov se ne štejejo kot ustrezno dokazilo o prisotnosti.
Stroški dela, poti, nastanitev ali drugih storitev, ki se nanašajo na mladoletne osebe (osebe, mlajše od 18 let), niso upravičeni do povračila. Povračilo stroškov se prizna izključno za polnoletne osebe, ki so pri upravičencu ustrezno zaposlene ali z njim pogodbeno sodelujejo v skladu z veljavno zakonodajo.

[bookmark: _Toc242795739]2.4. Izdelava raziskav trga tretjih držav

2.4.1 Upravičeni stroški za dejavnost izdelave raziskav trga tretjih držav so:

· izvedba tržne raziskave (plačilo dela avtorju raziskave, ki ne presega 10.000 EUR, brez DDV).

Raziskava trga mora za zadevni trg vsebovati:
· trende prodaje in potrošnje vina, 
· podatke o vrednosti in obsegu izvoza vin s poreklom iz EU,
· pričakovane spremembe tržnega deleža, 
· trend povprečne prodajne cene vina, 
· pričakovano donosnost načrtovane promocije….

2.4.2 Dokazilo za izvedbo dejavnosti šteje (vsaj eno ali kombinacija naslednjih):

· priložena konkretna raziskava trga,
· račun izvajalca/avtorja raziskave z ustrezno podrobno specifikacijo del in dokazilo o celotnem plačilu računa,
· uradno naročilo ali pogodba upravičenca z natančno opredeljenim projektnim nalogo (obseg, ciljni trg, ciljna skupina, metodologija in pričakovani rezultati), 
· ponudba, koncept ali korespondenca z izvajalcem/avtorjem, iz katere je razvidna uskladitev vse do končne potrditve obsega raziskave,
· celotno, vsebinsko in metodološko opredeljeno raziskovalno poročilo (v elektronski ali tiskani obliki), ki vsebuje analitične ugotovitve, uporabi primerne raziskovalne metode (kvantitativne/kvalitativne) ter jasne zaključke glede ciljnega trga, 


[bookmark: _Toc242795740]2.5. Organizacija seminarjev

Kot seminar se šteje izobraževalna predstavitev, na kateri so prisotni vsaj trije udeleženci, v kateri se novinarje, uvoznike vina, strokovno javnost ali potrošnike tretjih držav informira o vinih, pridelanih v Republiki Sloveniji, vinorodnih območjih in sortah Republike Slovenije, povezavi tega vina s kulinariko, vinsko arhitekturo ali vinskim turizmom.
2.5.1 Upravičeni stroški za dejavnost organizacije seminarjev so:

· strošek dela, potni stroški in stroški nastanitve v skladu z omejitvami, 
· strošek honorarja za izvedbo seminarja, če gre za zunanjega izvajalca, ki za posameznega izvajalca ne presega 1.000 eurov na dan; če so v honorar vključeni tudi potni stroški in prenočitev, se ta znesek poveča za potne stroške in stroške nastanitve v skladu z omejitvami 
· stroški dela pomožnega osebja v zvezi z izvedbo seminarja, ki se priznajo za največ tri osebe, in sicer za povprečno največ 12 ur na dan do največ 15 eurov na uro na osebo, 
· strošek najema prostorov, kjer se izvaja seminar, in opreme, potrebne za izvedbo seminarja, vključno s stroški izvedbe spletnega seminarja, 
· če seminar obsega tudi terenski del, strošek prevoza udeležencev, vendar za največ 30 udeležencev posameznega seminarja, 
· strošek pogostitve udeležencev, ki se prizna za največ 30 udeležencev v višini največ 50 eurov na osebo, 
· strošek vina se prizna le, če je vlagatelj pravna oseba, ki združuje pridelovalce vina, in če je to vino, namenjeno dejavnosti za promocijo vina, odkupil od posameznih pridelovalcev, ki jih združuje, 
· strošek prevoza in nastanitve za največ 30 udeležencev posameznega seminarja

2.5.2 Kot ustrezno dokazilo za izvedbo dejavnosti  šteje (vsaj eno ali kombinacija naslednjih):

· poslovna vabila ter dokazilo o njihovem pošiljanju (npr. izpiski e-poštne korespondence, platform za masovno pošiljanje vabil ali objave dogodka na ciljnem trgu seznam udeležencev s podpisi;
· celotna korespondenca z izvajalci, predavatelji ali soorganizatorji glede vsebine, časovnice in izvedbe dogodka ter končni potrjeni program dogodka;
· uradna lista prisotnih s podpisi udeležencev ali preverljivo elektronsko potrdilo o prisotnosti (npr. e-registracija/ vstopnih kodi) pri večjih dogodkih ali digitalna lista prisotnosti pri spletnih/hibridnih seminarjih (lista mora vsebovati ime, priimek, organizacijo/podjetje ter kontakt ali podpis),
· račun najema prostora za izvedbo seminarja; 
· geografsko označena fotografija ali videoposnetki iz poteka dogodka (z razvidnimi metapodatki: datum, čas in GPS lokacija) - fotografije morajo jasno prikazovati potek seminarja, predavatelja/razstavni prostor ter udeležence;
· korespondenca v primeru nudenja brezplačnega najema prostora, iz naslova rezervacije prostora (npr. e-pošta);
· račun, pogodba ali avtorski honorar za izvedbo seminarja (npr. sommelier, strokovni predavatelj) z natančno specifikacijo opravljenih ur in vsebine;
· potni nalogi z obračunom stroškov in priloženimi dokazili o plačilu teh stroškov oseb zaposlenih pri upravičencu;
· računi prevoznih stroškov oseb, ki so zaposlene pri upravičencu (letalska karta, …);
· ustrezno izpolnjeni potni nalogi z obračunom stroškov in poročilom o izvedenih aktivnostih;
· računi in vozovnice za prevoz (npr. letalske karte z vstopnimi kuponi / potrdili o prijavi na let);
· računi za nastanitev v kraju in času poteka dogodka, za osebe, ki so zaposlene pri upravičencu; 
· račun za strošek dela pomožnega osebja (npr. napotnice za hostese); 
· račun gostišča ali izvajalca zunanjih gostinskih storitev za organizirano pogostitev (s podrobno specifikacijo hrane in pijače) ter dokazilo o plačilu.


2.5.3 Posebnosti:

V primeru, da je fotografija edino dokazilo, zgolj splošne fotografije brez metapodatkov se ne štejejo kot ustrezno dokazilo o prisotnosti.

Stroški dela, poti, nastanitev ali drugih storitev, ki se nanašajo na mladoletne osebe (osebe, mlajše od 18 let), niso upravičeni do povračila. Povračilo stroškov se prizna izključno za polnoletne osebe, ki so pri upravičencu ustrezno zaposlene ali z njim pogodbeno sodelujejo v skladu z veljavno zakonodajo.

Samostojni računi iz gostinskih lokalov za posamične obroke ali manjše skupine (npr. račun za kosilo dveh ali treh oseb) niso upravičen strošek pogostitve. Ti stroški se štejejo za osebno prehrano/dnevnice zaposlenih in so zajeti v okviru potnih nalogov (če so do tega upravičeni).
Račun za hrano ali pijačo, ki nima podlage v izvedenem seminarju/dogodku (podprtem z vabili, programom in podpisno listo udeležencev), se v celoti zavrne.
Stroški alkoholnih pijač (izven promocijskih vzorcev vina, ki so predmet predstavitve) ali nerazumno visoki zneski na osebo, ki odstopajo od običajnih tržnih cen pogostitve na terenu, niso upravičeni.





[bookmark: _Toc242795741]3.  Režijski stroški

Za organizacijo seminarjev, za udeležbo na mednarodnih sejmih in drugih mednarodnih dogodkih v tretjih državah se lahko uveljavlja režijske stroške do 4 % dejanskih upravičenih stroškov za izvedeno dejavnost.

· upravičeni režijski stroški zajemajo dnevnice, stroške lokalnega prevoza, parkiranja, cestnine in stroške uporabe informacijske tehnologije,
· stroški se nanašajo na osebe, redno zaposlene pri upravičencu, oziroma nosilca in člane kmetijskega gospodarstva in so nastali zaradi sodelovanja pri dogodku,
· priznajo se v višini največ 80 eurov/osebo za ves dan bivanja v Evropski uniji in največ 90 eurov/osebo za ves dan bivanja zunaj Evropske unije,
· režijski stroški na posamezni vlogi za podporo ne smejo presegati 4 % dejanskih upravičenih stroškov za izvedene dejavnosti.

3.1 Posebnosti: 

Izračun dnevnic poteka v skladu z Uredbo o povračilu stroškov za službena potovanja v tujino (Uradni list RS, št. 76/19, 180/20, 116/21 in 102/23.

[bookmark: _Toc242795742]4. Spletni seminarji 


Upravičeni stroški za izvedbo spletnih seminarjev in predstavitev obsegajo zakup domene ter stroške orodij oziroma platform za izvedbo spletnih dogodkov, pripravo vsebine, gradiv in celotno organizacijo spletnega seminarja, stroške dela zunanjih izvajalcev, kot so predavatelji, sommelierji in tehnična podpora, ter stroške oglaševanja, promocije in pošiljanja e-vabil na ciljnem trgu.
Pred napovedanim terminom predstavitve mora upravičenec na Agencijo obvezno posredovati povezavo do spletnega dogodka oziroma uradno vabilo na spletno predstavitev z navedbo natančnega datuma, ure in platforme izvedbe, kar omogoča spremljanje ali nadzor poteka v živo.
Za povračilo stroškov mora poročilo po izvedbi vsebovati delujočo povezavo do posnetka ali predstavitve ter natančno naveden kraj oziroma studio izvedbe, datum in uro poteka spletnega seminarja. Poročilu mora biti priložen opis načina vabljenja udeležencev na ciljnem trgu skupaj s priloženimi vzorci vabil, kot so izpis e-poštne kampanje, objave na družbenih omrežjih ali spletni strani. Kot dokazilo o prisotnosti in doseženih rezultatih se priloži posnetek zaslona poteka predstavitve, iz katerega so razvidni predavatelj, vsebina predstavitve ter seznam ali število aktivnih udeležencev, skupaj z uradnim analitičnim poročilom iz spletne platforme o številu prijavljenih slušateljev, dejanskih udeležencev ali skupnem številu ogledov posnetka. Poročilo mora vsebovati tudi kratek vsebinski povzetek izvedene predstavitve z opisanimi ključnimi poudarki.
Predstavitev mora biti vsebinsko osredotočena na promocijo vina z označeno geografsko označbo oziroma poreklom na ciljnem trgu. Obvezno mora zajemati predstavitev značilnosti vinorodnega območja in vinogradov ter jasno in vidno navedbo zaščitene oznake porekla v skladu z veljavnim seznamom geografskih označb.


[bookmark: _Toc242795743]5. Kratki predstavitveni film

Za promocijo vina se kot upravičena dejavnost šteje izdelava kratkih predstavitvenih videoposnetkov ali promocijskih filmov, ki so namenjeni predvajanju in distribuciji v ciljni tretji državi. Predstavitveni film mora biti vsebinsko usmerjen v promocijo vina z zaščiteno geografsko označbo in mora obvezno vključevati predstavitev značilnosti vinorodnega območja, vinogradov ter jasno in vidno navedbo ustrezne oznake porekla v skladu z veljavnimi predpisi.
Snemanje in produkcija reklamnega video materiala (vključno z video vsebinami za spletne seminarje, družbena omrežja ali spletne strani) vsebinsko sodi pod dejavnost Izdelava reklamnega gradiva. V kolikor upravičenec snemanje in montažo izvede v lastni režiji z lastnimi zaposlenimi, si lahko strošek dela obračuna po veljavni in dokazljivi urni postavki, pod pogojem, da predloži natančno evidenco delovnih ur (časovni list) z podrobnim opisom opravljenega dela.
Za dokazovanje, da je bil predstavitveni film dejansko predvajan in namenjen promociji na ciljnem trgu, mora upravičenec v poročilu predložiti delujočo povezavo do končnega videa ali datoteko videa visoke ločljivosti ter kombinacijo dokazil o distribuciji. Kot ustrezna dokazila o distribuciji štejejo uradna korespondenca med uvoznikom oziroma distributerjem in naslovniki na ciljnem trgu (npr. e-poštna kampanja), dokazilo o objavi videa na uvoznikovi spletni strani, uradnem profilu družbenih omrežij ali videokanalu (npr. YouTube, Meta, LinkedIn) ter uradno analitično poročilo o dosegu videa, iz katerega sta razvidna geografski doseg (prikazi po državah) in obdobje predvajanja.
[bookmark: _Toc242795744]6.  Stroški dela, nastanitve in prevoza

Uveljavlja se lahko naslednje stroške:
· stroški dela oseb, redno zaposlenih pri upravičencu oziroma nosilca in članov kmetijskega gospodarstva ali oseb, ki za upravičenca storitev sodelovanja na dogodku opravljajo po pogodbi, se priznajo za dneve trajanja dogodka in za največ en dan pred začetkom in po koncu dogodka za povprečno največ 12 ur/dan,

· urna podstavka za stroške dela se izračuna tako, da se zadnji evidentirani letni bruto strošek zaposlitve zadevnega zaposlenega deli s 1.720 urami; za nosilca in člane kmetijskega gospodarstva ter osebe, ki za upravičenca storitev sodelovanja na dogodku opravljajo po pogodbi, se kot letni bruto strošek zaposlitve upošteva statistični podatek o povprečni bruto plači za preteklo leto,

· nastanitveni stroški med dogodkom ter za največ en dan pred začetkom in po koncu dogodka,
do višine največ 200 eurov/dan/osebo,

· stroški letalske vozovnice za ekonomski razred (eno potovanje/osebo/sejem), vozovnice za
potovanje z vlakom 2. razreda ali vozovnice za potovanje z drugim javnim prevozom,

· potni stroški v obliki kilometrine; pri obračunu kilometrine se upošteva razdalja, ki je običajna med dvema krajema in se določi z aplikacijo Google Zemljevid, in sicer do višine, ki se kot povračilo stroškov za službena potovanja ne všteva v davčno osnovo na podlagi predpisa o višini povračil stroškov v zvezi s službenim potovanjem, ki se ne štejejo v davčno osnovo.

6.1 Posebnosti: 
· statistični podatek o povprečni bruto plači za preteklo leto je znan šele konec meseca februarja, zato se strošek dela pravilno obračuna v času obravnave vloge, 
· urna postavka za leto 2026 je znašala 17,21 EUR (podatek lahko uporabite tudi za leto 2026/2027; pravilno bo obračuna v času obravnave vloge, 
· stroški dela, poti, nastanitev ali drugih storitev, ki se nanašajo na mladoletne osebe (osebe, mlajše od 18 let), niso upravičeni do povračila. Povračilo stroškov se prizna izključno za polnoletne osebe, ki so pri upravičencu ustrezno zaposlene ali z njim pogodbeno sodelujejo v skladu z veljavno zakonodajo.

[bookmark: _Toc242795745]7. SPLOŠNA PRAVILA, KI VELJAJO ZA VSE DEJAVNOSTI

Upravičeni stroški so stroški, dejansko nastali v zadevnem vinskem letu, torej stroški dejavnosti izvedenih med 1. majem 2026 in 30. aprilom 2027.
Agencija v posameznem letu odobri največ pet programov istega upravičenca za promocijo v tretjih državah, pri čemer imajo prednost programi z višjimi upravičenimi stroški. Agencija prispele vloge za odobritev programov pregleda in ob upoštevanju meril za izbiro programov iz Priloge 3, ki je sestavni del te uredbe, odobri tiste programe, ki na podlagi meril dosežejo vsaj 30 točk in za katere upravičeni stroški znašajo najmanj 5.000 eurov. Upravičenec lahko prejme podporo za promocijo v tretjih državah največ za obdobje petih let za isti trg tretje države, razen za dejavnosti promocije in komuniciranja za konsolidacijo možnosti prodaje, kjer se upošteva določba drugega pododstavka prvega odstavka 58. člena Uredbe 2021/2115/EU.
Če se dejavnosti iz odobrenega programa spremenijo, mora upravičenec o tem obvestiti agencijo pred vložitvijo vloge za povrnitev upravičenih stroškov za izvedene dejavnosti. Sprememba dejavnosti ne sme vplivati na višino sredstev, dodeljenih z navedeno odločbo. O ustreznosti spremembe programa odloči agencija.
Odobritev agencije ni potrebna za naslednje manjše spremembe dejavnosti, če upravičenec obvestilo o spremembi predloži pred vložitvijo vloge za povrnitev upravičenih stroškov za izvedene dejavnosti:
· finančni transfer med posameznimi dejavnostmi, ki ne presega 20 % prvotno odobrenih zneskov za vsako dejavnost, pod pogojem, da skupni znesek iz odobrenega programa ni presežen;
· sprememba lokacije dejavnosti, če je primerljiva z odobreno in se izvaja na istem trgu;
· spremembe prostora, stojnice, udeležencev, reklamnega gradiva, medijev in drugih vsebin, ki se štejejo za upravičene stroške iz priloge 4 te uredbe, če te ne vplivajo na skupni znesek in splošne cilje odobrenega programa.
Vlagatelji lahko samo enkrat pridobijo sredstva za isti strošek. Do sredstev ni upravičen tisti, ki je za stroške, ki jih navaja v vlogi za pridobitev podpore po tej uredbi, že prejel sredstva Republike Slovenije ali Evropske unije.








[bookmark: _Toc242795746]8. VLOGA ZA POVRNITEV UPRAVIČENIH STROŠKOV


Vlogi za povrnitev upravičenih stroškov priložite račune, za katere uveljavljate povračilo in ustrezna dokazila. K vlogi za povrnitev upravičenih stroškov se pri vsaki dejavnosti sestavi smiselno poročilo glede na posamezno dejavnost, ki bo vsebovalo datum, kraj izvedbe ter naslov izvedenega dogodka in npr. temo seminarja, kdo je vodil seminar in njegove kompetence, kdo so bili povabljeni in koga zastopajo; v kateri reviji in v kakšnem obsegu je bil objavljen oglas; v primeru reklamnega materiala navedite za kateri reklamni material  gre in količino le tega; v primeru tržne raziskave napišite kdo jo je izvedel, po kakšni metodologiji,... .

Stroški iz specifikacije računov, za katere uveljavljate povračilo, se morajo nanašati na upravičene stroške skladno s Prilogo 4 in na stroške, nastale znotraj obdobja trajanja dejavnosti. 
Nadzor nad izvajanjem ukrepov za promocijo vina iz tega poglavja opravlja agencija tako, da preveri skladnost izvedbe programa z odobrenim programom, skladnost vloge za podporo s programom in listine, priložene vlogi za podporo. Nadzor lahko agencija opravi tudi na kraju samem in pri osebah, pri katerih je upravičenec naročil storitev oziroma material, na katerega se nanaša vloga (pri podizvajalcu). Upravičenci morajo zagotoviti, da se nadzor lahko opravi tudi pri podizvajalcih in da zahtevo iz prejšnjega odstavka upošteva tudi podizvajalec. 
Dokazila o izvedbi se presojajo celostno. Vlagatelj mora predložiti zadostna, ustrezna in medsebojno skladna dokazila, ki omogočajo preveritev dejanske izvedbe dejavnosti in upravičenosti uveljavljanih stroškov.
Upravičencu, ki za posamezno dejavnost uveljavlja manj kot 60 % višine sredstev, odobrene z odločbo o odobritvi programa, se podpora za to dejavnost ne dodeli. 

Davek na dodano vrednost ali drug prometni davek se ne šteje za upravičen strošek.  Če na računu ni naveden zaračunan prometni davek (na primer davek na dodano vrednost), in ni navedeno, da je dobavitelj izvzet iz obveznosti obračunavanja tega davka ali ni navedeno, da je dobava oproščena tega davka, se strošek ne odobri.
Vlagatelj, ki je v skladu z davčno zakonodajo zavezan za vodenje poslovnih knjig in drugih davčnih evidenc, mora upoštevati določila Slovenskih računovodskih standardov in zakonodaje, ki ureja vodenje in vpis listin v poslovne evidence.
Vlagatelj, ki je pravna ali fizična oseba, ki opravlja dejavnost in vodi poslovne knjige v skladu z računovodskimi standardi za davčne namene, za vse poslovne dogodke v zvezi z izvedbo dejavnosti, ki so predmet podpore, vodi ločeno računovodstvo v skladu z računovodskimi standardi, na primer ločeno stroškovno mesto ali ločene ustrezne računovodske konte.
Kadar je dokazilo o izvedbi posameznih dejavnosti fotografija, mora biti geografsko označena fotografija ali videoposnetek iz poteka dogodka (z razvidnimi metapodatki: datum, čas in GPS lokacija). Fotografije morajo jasno prikazovati potek seminarja, predavatelja/razstavni prostor ter udeležence. 

Za seminar se šteje izobraževalna predstavitev, na kateri so prisotni najmanj trije udeleženci iz ciljne skupine (novinarji, uvozniki vina, strokovna javnost ali potrošniki tretjih držav). Seminar mora biti namenjen informiranju o vinih, pridelanih v Republiki Sloveniji, slovenskih vinorodnih območjih in sortah ter povezavi slovenskih vin s kulinariko, vinsko arhitekturo ali vinskim turizmom. Za izkazovanje izvedbe seminarja mora vlagatelj predložiti ustrezna dokazila, iz katerih so razvidni vsebina, kraj in čas izvedbe ter prisotnost najmanj treh udeležencev.







Pri računih za upravičene stroške bodite pozorni na:

· kot dokazilo o plačilu računa se šteje položnica oziroma blagajniški prejemek, bančni izpisek o prometu na računu, iz katerega je razvidno izvršeno plačilo, potrjen kompenzacijski nalog, pobotna izjava ali asignacijska pogodba, …..,
· specifikacija računa mora vsebovati stroškovnik oz. elemente upravičenih stroškov,
· kadar storitev dejansko opravi podizvajalec, je treba predložiti račun izvajalca in račun podizvajalca, ki je dejavnost dejansko opravil, ter razčlenitev stroškov. Če obstaja več ravni podizvajanja, naj bo dokumentirana celotna veriga do končnega izvajalca, da je mogoče preveriti dejansko izvedbo in omejitev posredniških stroškov,
· menjalni tečaj: v skladu z 31. členom Delegirane uredbe 2022/127/EU, 
· če je račun izdan v tujem jeziku, je obvezna priloga tudi prevod računa, razen za račune, izdane v angleškem, nemškem, francoskem, hrvaškem in srbskem (latinica) jeziku,
· račun mora vsebovati navedbo prometnega davka oz. davka na dodano vrednost,
· plačilo z gotovino skladno zakonodajo, ki ureja davčni postopek,
· podizvajalec – strošek posredovanje se prizna največ do višine 10 % zadevnega upravičenega stroška dejavnosti promocije vina, 
· neupravičeni stroški na računu – označitev le teh.


Menjalni tečaj

Če je račun za upravičene stroške izdan v tuji valuti, se znesek preračuna v evre v skladu s petim odstavkom 31. člena Delegirane uredbe Komisije (EU) 2022/127. Vlagatelj predloži račun v izvirni valuti in dokazilo o plačilu. Končni preračun stroškov v evre opravi Agencija po predpisanem menjalnem tečaju.

Vlagatelj v zahtevku navede znesek v evrih, ki ga je dejansko plačal, oziroma znesek, preračunan po menjalnem tečaju, uporabljenem pri plačilu.

Za preračun se uporablja predzadnji referenčni menjalni tečaj Evropske centralne banke (ECB), določen pred mesecem, za katerega Agencija prijavi odhodke Evropski komisiji.

Referenčni menjalni tečaji ECB so objavljeni na spletni strani Banke Slovenije.


Dodatne informacije in pomoč vlagateljem


Več o upravičenih stroških, pripravi predloga programa in vloge za povrnitev upravičenih stroškov ter navodila za spletni vnos vlog lahko najdete na internetni strani Agencije na naslovu https://www.gov.si/zbirke/storitve/pridobitev-podpore-za-promocijo-vina-na-trgih-tretjih-drzav/

Za vsa dodatna vprašanja se obrnite na klicni center (01 580 77 92) ali preko elektronskega naslova 
vin-ukrepi.aktrp@gov.si.

